**Tisztelt Nagykövet Úr, Főigazgató Úr, Kedves Vendégek!**

1984. október 19-én a kommunista diktatúra emberei a Visztula Woclaveki víztárolójánál lélekfacsaró könyörtelen irgalmatlansággal meggyilkolták Jerzy Popieluszko-t. Vértanúsága megerősítette a szabadságért, a megfélemlített emberekért, a bebörtönzött áldozatokért és családjaikért küzdők hitét. Jerzy atyát ötszázezer ember kísérte utolsó útjára. 2010. június 6-án boldoggá avatták. A szertartáson 150 ezer ember jelent meg. A kommunisták gyilkoltak, megsemmisítették a testét, mégis megalázó vereséget szenvedtek.

Milyen volt az az út, melynek végén, 37 évesen mártírhalált halt a fiatal lelkész? Miért ő lett a kiválasztott és áldozat? Életútján visszafelé tekintve megtaláljuk a választ is a kérdésekre.

1984 augusztusában Jerzy atya találkozott a gdanski hajógyár munkásaival. Mindig közel akart lenni az emberekhez. Ellátta a sztrájkoló munkások lelkipásztori szolgálatát. Személyisége árasztotta az igazságot és a hitelességet, a szeretetet, az őszinteséget, a bátorságot, a megingathatatlan hitet.

Már 1982-től minden hónapban szentmisét mutatott be a hazáért. Egyre többen vettek részt a miséken, ezrek fogták körül imádkozva a templomot. Ezen alkalmakkor összevetette a jelen helyzetet különböző történelmi korszakokkal. Hirdette, hogy csak a néptől származó hatalom szent. Minden megszólalása mindig a szeretetről és az emberi méltóságról szólt. Nehéz, gyakorlatilag lehetetlen volt az elnyomó kommunista hatalomnak ezzel az erővel szembeszállni. A misék végén kérte, hogy a hívek ne hagyják magukat provokálni. Béke és szeretet ellen milyen fegyverrel lehet harcolni?

1980-ban vált ismertté. Jelképpé nőtt. A Szolidaritás jelképévé is. Ahogyan a tavaly, Csepelen felavatott, Jerzy Popieluszko emlékművön is olvasható, a Szolidaritás azért ejtette oly gyorsan ámulatba a világot, mert nem erőszakkal harcolt, hanem térden állva, rózsafűzérrel a kezében. (Ezt a mondatot ő maga utolsó szentmiséjén mondotta.)

Jerzy atya felkereste a letartóztatottak családját, hogy erőt és segítséget adjon nekik. Élete során sokszor magára vállalta mások bűneit is. Hirdette, hogy a jóval kell győzedelmeskedni a gonosz felett. II. János Pál pápa az igazság, az igazságosság és az emberi méltóság védelmezőjeként méltatta.

Az 1947. szeptember 14-én, a lengyelországi Szuhavalában született, karizmatikus Jerzy Popieluszko szegény családban nőtt fel. Élete során eljutott a katonákhoz, a gyári munkásokhoz, a művészekhez, értelmiségiekhez, és mindenhol a szeretet nyelvén szólt. Az elnyomó hatalom veszélyesnek tartotta, mert tömegeket vonzott személye, hite, elhivatottsága. „…biztos vagyok benne, hogy amit csinálok, az helyes. Éppen ezért bármire kész vagyok.”

Miért ő lett az áldozat? Ő sem hősnek született. De hallott Katynról, kivégzett hazafiakról, s mintha egyik utolsó szentbeszédében is készült volna arra, ami várt rá:

„Ahhoz, hogy lélekben szabadok maradhassunk, igazságban kell élnünk. Rabszolga mivoltunknak az a fő oka, hogy alávetjük magunkat a hazugság uralmának ahelyett, hogy lelepleznénk azt és nap mint nap tiltakoznánk ellene. Az ember és a természet felszabadításának kulcskérdése a félelem legyőzése. Ha az igazság olyan értékké válik a szemünkben, amelyekért készek vagyunk szenvedni és kockáztatni, akkor legyőzhetjük a félelmet, rabszolgává alacsonyodásunk közvetlen okozóját. Krisztus gyakran emlékeztette erre tanítványait: Ne féljetek. Ne féljetek azoktól, akik megölik a testet, a lelket azonban nem tudják megölni.”

Egyidős vagyok vele. Jártam a templomában. Évekkel ezelőtt elhatároztam magam is, hogy el kell hozni emlékének látható, észlelhető relikviáit Budapestre. Nagyon örülök, hogy ez most sikerült, köszönetet mondok mindenkinek, aki lehetővé tette.

Mi történt a világban 1984-ben? Elkészül a Discovery űrrepülő, megkezdődött a Macintosh számítógép értékesítése, meghal Andropov, az USA és Vatikán felveszik a diplomáciai kapcsolatot, Olaszország hivatalos államvallása újra a római katolikus lesz, Stockholmban elkezdődik a leszerelési konferencia, bemutatják az István, a király filmet, távol maradtunk a XXIII., második csonka nyári olimpiai játékoktól és itt, nálunk, Közép-Európában, október 19-én meggyilkolják Jerzy Popieluszko-t. Halála a keresztényi erő és bátorság jelképe lett.

„Hadd teremjen ebből a halálból jó, ahogy a keresztből a feltámadás.”

(II. Szent János Pál pápa)

Valamelyik nap az egyik televíziós csatornán láttam egy beszélgetést. Barátságosan megvitatott két ember valamit, amiben vita címén teljesen egyetértettek. Ez a valami a kereszténység általános megvető, lekicsinylő, elmarasztaló kritikája volt.

Nem tudom, milyen könyveket forgatnak ezek az emberek, nem tudom, mi táplálja kérlelhetetlen érzelmeiket. Ha olvasgatnák Popielusko történetét, tanításait, talán az ő lelki békéjük is helyreállna, és más is eszükbe jutna a kereszténységről., mint amit megrögzött ellenszenvvel ott megállapítottak. Az a kereszténység lényege, amit Popielusko hirdetett és közvetített a szavaival, az életével, az aurájával.

A csepeli Popielusko emlékművön tessék csak elolvasni, amit a Szolidaritás jelképeként mondott: azért ejtette oly gyorsan ámulatba a világot,

„…mert nem erőszakkal harcolt, hanem térden állva, rózsafüzérrel a kezében.”

Popielusko nem megrontott, hanem gyógyított, nem gyűlölt, hanem a szeretet erejét használta fel, nem gyilkolt, hanem akik őt meggyilkolták, akaratukkal ellentétben halhatatlanná tették őt.